
[bookmark: TextBodyBegin]Европейският парламент,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че изборите в Танзания на 29 октомври 2025 г. бяха остро критикувани от африканските регионални мисии за наблюдение на избори, включително тези на Африканския съюз и на Южноафриканската общност за развитие (ЮАОР); като има предвид, че не беше отправена покана до ЕС за изпращане на мисия за наблюдение на изборите;
Б.	като има предвид, че изборите бяха последвани от масови протести и жестоки репресии от страна на силите за сигурност с незаконно и прекомерно използване на сила, което доведе до смъртни случаи, наранявания и масови арести;
В.	като има предвид, че органите на Танзания наложиха полицейски час и спиране на интернет и медийната и комуникационната инфраструктура в цялата страна, за да блокират достъпа до информация;
Г.	като има предвид, че опозиционните лидери Тунду Лису и Лухага Мпина не бяха допуснати да се кандидатират на изборите;
Д.	като има предвид, че Лису беше задържан на 9 април 2025 г. и обвинен в държавна измяна — престъпление, за което в правото на Танзания се предвижда смъртно наказание; като има предвид, че той продължава да бъде задържан при животозастрашаващи условия;
[bookmark: _Hlk215044847]Е.	като има предвид, че други опозиционни лидери и критици бяха произволно арестувани или взети на прицел в рамките на продължителна чистка с отвличания и изчезвания, включително на Хъмфри Полеполе, докладвани от организации за защита на правата на човека;
Ж.	като има предвид, че влошаващото се положение с правата на човека и свиващото се гражданско пространство в Танзания противоречат на основните ценности на ЕС и на принципите, залегнали в основата на външната му дейност;
З.	като има предвид, че християнските и мюсюлманските лидери в Танзания осъдиха използването на насилие от страна на правителството;
1.	осъжда насилието и прекомерното използване на сила от страна на танзанийските сили за сигурност след изборите през октомври 2025 г., които доведоха до хиляди смъртни случаи, наранявания и докладвани масови гробове; осъжда факта, че правителството отрича, че са извършени нарушения;
2.	настоятелно призовава правителството на Танзания незабавно да прекрати репресиите и произволното задържане на членове на опозицията, протестиращи, журналисти и защитници на правата на човека, да освободи всички произволно задържани лица и да премахне всички ограничения по отношение на интернет и медиите;
3.	осъжда произволното и политически мотивирано задържане на опозиционния лидер Лису; призовава за неговото незабавно и безусловно освобождаване; изразява дълбока загриженост относно ужасните условия, при които той е държан; изисква да му бъде предоставен незабавен и пълен достъп до неговото семейство, адвокати и медицински грижи;
4.	призовава за бързо, задълбочено, независимо и безпристрастно разследване на всички предполагаеми убийства, насилствени изчезвания, изтезания и други нарушения; настоява това да бъде предприето чрез външен и надежден механизъм, включително международна анкетна комисия под африканско ръководство, за да се гарантира отговорност;
5.	подчертава искането на Парламента към Комисията да спре пряката подкрепа за органите на Танзания; призовава помощта от ЕС да дава приоритет на организациите на гражданското общество, защитниците на правата на човека и журналистите; призовава Съвета да обмисли приемането на санкции срещу лицата, отговорни за нарушения;
6.	настоятелно призовава Танзания да премахне смъртното наказание и да замени всички смъртни присъди;
7.	счита, че неотдавна проведените избори не са нито свободни, нито честни;
8.	призовава Танзания да започне приобщаващ политически диалог с опозицията, гражданското общество и представителите на жертвите, за да преодолее кризата и да създаде условия за нови, надеждни и прозрачни избори;
9.	възлага на своя председател да предаде настоящата резолюция на правителството и парламента на Танзания, на Съвета, на Комисията, на заместник-председателя/върховен представител на Съюза по въпросите на външните работи и политиката на сигурност, на Африканския съюз, на Организацията на държавите от Африка, Карибите и Тихоокеанския басейн, на Южноафриканската общност за развитие и на ООН.

